*****

ΚΑΝΟΝΙΣΜΟΣ (ΕΟΚ) αριθ. 1835/89 ΤΟΥ ΣΥΜΒΟΥΛΙΟΥ

της 19ης Ιουνίου 1989

για τον καθορισμό των γενικών κανόνων σχετικά με την ενίσχυση στην παραγωγή σκληρού αραβοσίτου υαλώδους όψης υψηλής ποιότητας

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 2727/75 του Συμβουλίου της 29ης Οκτωβρίου 1975 περί κοινής οργανώσεως αγοράς στον τομέα των σιτηρών (1), όπως τροποποιήθηκε τελευταία από τον κανονισμό (ΕΟΚ) αριθ. 1834/89 (2), και ιδίως το άρθρο 10α παράγραφος 5,

την πρόταση της Επιτροπής,

Εκτιμώντας:

ότι το άρθρο 10α του κανονισμού (ΕΟΚ) αριθ. 2727/75 προβλέπει ότι χορηγείται ενίσχυση για την παραγωγή ορισμένων ποικιλιών σκληρού αραβοσίτου υαλώδους όψης ποιότητας σε ορισμένες περιοχές της Κοινότητας· ότι, σύμφωνα με την ανωτέρω αναφερόμενη διάταξη, θα πρέπει να προβλεφθούν τα ποιοτικά κριτήρια που λαμβάνονται υπόψη για την επιλογή των εν λόγω ποικιλιών·

ότι η ειδική χρησιμοποίηση του προϊόντος αυτού απαιτεί ποσοστό υγρασίας του αραβοσίτου 15 % που επιτυγχάνεται με την επί του στελέχους ξήρανση στους αγρούς· ότι η φυσική αυτή ξήρανση πραγματοποιείται μόνο στις περιοχές με ευνοϊκό κλίμα· ότι θα πρέπει, κατά συνέπεια, να περιορισθεί η εφαρμογή του καθεστωτος ενισχύσεως στις περιοχές που ανταποκρίνονται στο εν λόγω κριτήριο·

ότι η καλή λειτουργία του καθεστώτος της ενισχύσεως απαιτεί έλεγχο εκ μέρους των μελών που να εγγυάται ότι η ενίσχυση χορηγείται με την τήρηση των απαιτουμένων όρων· ότι, για το σκοπό, θα πρέπει να προβλεφθεί κυρίως η θέσπιση καθεστώτος ελέγχου και καθεστώτος δηλώσεως των εκτάσεων,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Η ενίσχυση που προβλέπεται στο άρθρο 10α του κανονισμού (ΕΟΚ) αριθ. 2727/75 χορηγείται από τα κράτη μέλη για την παραγωγή σκληρού αραβοσίτου υαλώδους όψης υψηλής ποιότητος υπό τους όρους που καθορίζονται κατωτέρω.

Άρθρο 2

Η έκταση καλλιέργειας σκληρού αραβοσίτου υαλώδους όψης πρέπει να αποτελεί το αντικείμενο κανονικών εργασιών καλλιέργειας για την παραγωγή και το προϊόν υαλώδους όψης πρέπει να παραμένει σε καλλιέργεια στους αγρούς, μετά από ωρίμανση, για περίοδο που να καθιστά δυνατή τη φυσική ξήρανση του προϊόντος έως ποσοστό υγρασίας του δεν υπερβαίνει το 15 %.

Άρθρο 3

1. Για τους σκοπούς του παρόντος κανονισμού, νοούνται ως « σκληρός αραβόσιτος υαλώδους όψης υψηλής ποιότητας» οι ποικιλίες αραβοσίτου που αναφέρονται σε έναν από τους εθνικούς καταλόγους των σπόρων προς σπορά, που παρουσιάζουν τα εξής χαρακτηριστικά:

- τύπος σπόρων: κερατοειδής,

- χρωματισμός της άκρης του σπόρου: πορτοκαλί, κόκκινο-πορτοκαλί, κόκκινο ή βαθύ κόκκινο,

- τεστ επιπλεύσεως: κατά μέγιστο όριο 15 % κατά βάρος του δείγματος των σπόρων που επιπλέουν.

2. Ο κατάλογος των ποικιλιών που ανταποκρίνονται στον καθορισμό του σκληρού αραβοσίτου υαλώδους όψης υψηλής ποιότητας που αναφέρεται στην παράγραφο 1 καθώς και οι περιοχές που είναι κατάλληλες για την παραγωγή τους, καταρτίζονται σύμφωνα με τη διαδικασία που προβλέπεται στο άρθρο 26 του κανονισμού (ΕΟΚ) αριθ. 2727/75.

Άρθρο 4

1. Τα κράτη μέλη θεσπίζουν καθεστώς διοικητικού φυσικού ελέγχου, το οποίο εξασφαλίζει ότι πληρούνται οι όροι για τη χορήγηση της ενίσχυσης· Το καθεστώς αυτό περιλαμβάνει ιδίως:

α) την υποχρέωση δηλώσεως των καλλιεργουμένων εκτάσεων και των πιστοποιημένων ποικιλιών σπόρων προς σπορά που χρησημοποιούνται. Η δήλωση αυτή συνιστά αίτηση ενισχύσεως, υπό τον όρο ότι η δήλωση συνοδεύεται από τη σύμβαση καλλιέργειας·

β) επί τόπου συστηματικούς ελέγχους της ακρίβειας των δηλώσεων που αναφέρονται στο στοιχείο α)·

γ) τα άλλα στοιχεία που καθορίζονται, κατά περίπτωση ανάλογα με τη διαδικασία που προβλέπεται στο άρθρο 26 του κανονισμού (ΕΟΚ) αριθ. 2727/75.

Άρθρο 5

Το ποσό της ενίσχυσης που καταβάλλεται υπολογίζεται σε συνάρτηση με την καλλιεργουμένη έκταση.

Άρθρο 6

Τα κράτη μέλη ανακοινώνουν στην Επιτροπή τα μέτρα που λαμβάνονται κατ'εφαρμογή του παρόντος κανονισμού καθώς και τις πληροφορίες σχετικά κυρίως με τις εκτάσεις για τις οποίες χορηγήθηκε ενίσχυση.

Άρθρο 7

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την 1η Σεπτεμβρίου 1989.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Λουξεμβούργο, 19 Ιουνίου 1989.

Για το Συμβούλιο

Ο Πρόεδρος

C. ROMERO HERRERA

(1) ΕΕ αριθ. L 281 της 1. 11. 1975, σ. 1.

(2) Βλέπε σελίδα 1 της παρούσας Επίσημης Εφημερίδας.